L'alcalde de Sagunt promociona a nivell estatal els avantatges del municipi com a pol industrial i logístic
21 d’octubre 2021

![Imagen sin texto alternativo.](/es-va/Actualidad/PublishingImages/Octubre 2021/81 C1_Mini_DarioMorenoLogisticSpain_OK.jpg)  
  

L'alcalde de Sagunt, Darío Moreno, ha participat este dijous en la _Taula de ciutats logístiques atractives per a la inversió_ del fòrum sobre _El paper de les ciutats en el mapa logístic espanyol_ que ha organitzat a Guadalajara la plataforma Logistics Spain, on ha promocionat a nivell estatal els avantatges per a la inversió que ofereix el municipi en esta matèria com a pol industrial i logístic.

  

**«Sagunt té un nucli d'infraestructures imprescindibles de connexió marina, aeroportuària, viària i ferroviària, incentius fiscals, projectes innovadors i una alta disponibilitat de sòl»**, ha destacat el primer edil. **«A tot això s'afigen programes formatius per a comptar amb el capital humà adequat per a totes les empreses»**, ha comentat. A més a més ha subratllat que es tracta d'**«una** **ciutat mediterrània amb una altíssima qualitat de vida»**. Tots estos trets conformen **«un mix de factors que fan que Sagunt siga un lloc per a l'atracció d'inversions»**, ha agregat.

  

En este sentit, Moreno ha enumerat alguns dels projectes logístics que actualment hi ha en marxa a Sagunt i l'estat de desenvolupament en què es troben, com Parc Sagunt I, amb 1,5 milions de metres quadrats de sòl industrial; Parc Sagunt II, de 6 milions de metres quadrats de sòl industrial disponibles a partir de l'any que ve i per al qual ja s'estan rebent ofertes, i que amb la participació del Govern central i la Generalitat Valenciana s'ha transformat en una nova empresa pública anomenada Espais Econòmics Empresarials que **«intentarà revitalitzar polígons industrials en tota la Comunitat Valenciana»**; i els altres cinc polígons industrials situats en el terme municipal de Sagunt.

  

**«Volem trobar el millor mix a l'hora d'atraure eixes empreses i que aporten un impacte positiu no sols a la nostra ciutat sinó en tota la nostra regió»**, ha manifestat.

  

D'altra banda, l'alcalde ha remarcat també algunes de les facilitats que l'Ajuntament de Sagunt ofereix a aquelles empreses interessades a invertir en el municipi, com l'existència d'una oficina d'acompanyament per a inversors pensada per a donar una resposta específica a les necessitats que plantegen, les converses contínues amb l'associació d'empresaris Asecam i la bona relació institucional del Consistori amb la Generalitat i amb el Govern central, així com una fiscalitat reduïda en l'Impost sobre Construccions Instal·lacions i Obres (ICIO) o en l'IBI, i també el treball conjunt amb l'Executiu Autonòmic en la línia de subvencions a noves inversions.

  

**«A més a més, intentem atraure tot tipus d'ajudes europees i treballem conjuntament amb la Patronal. Això demostra que estem intentant captar tots els fons possibles per a poder continuar atraient inversió»**, ha afegit el primer edil durant una de les seues intervencions.

  

**«A Sagunt tenim l'extra de ser una ciutat industrial, per la qual cosa la logística i la indústria fan un pack molt interessant per a l'atracció d'inversions. Ja comptem amb un fort teixit empresarial en eixe sentit i això també ens fa parlar de les infraestructures»**, ha puntualitzat Moreno, que ha posat l'accent en la connexió marítima de Sagunt, tant logística com industrial, la seua proximitat a dos aeroports d'àmbit nacional i internacional i la connexió ferroviària i viària. **«Això fa que siguem una localització envejable i precisament la logística enriqueix la nostra oferta i fa que siguem encara més interessants a l'hora que una empresa es vulga assentar en el nostre municipi»**, ha matisat.

  

  

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-promociona-a-nivell-estatal-els-avantatges-del-municipi-com-a-pol-industrial-i-logistic/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-promociona-a-nivell-estatal-els-avantatges-del-municipi-com-a-pol-industrial-i-logistic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-promociona-a-nivell-estatal-els-avantatges-del-municipi-com-a-pol-industrial-i-logistic/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-promociona-a-nivell-estatal-els-avantatges-del-municipi-com-a-pol-industrial-i-logistic/)